Arsti nõuanded Peavalu Migreen 14.05.12 / Peavalu
Kannatan migreeni all juba 30 aastat. Arsti juures käidud, tomograafias käidud. Spetsiaalsed ravimid migreeni vastu ei aita. Aitab ainult ibuprofeen ja baralgiin. Ibuprofeeni tuleb võtta väga palju korraga. Nüüd aga kuulsin, et on võimalik vältida teatud toiduaineid ja migreeni peavalud vähenevad. Kas teate sellest midagi? Olen ise proovinud vältida piimatooteid ja juustu. Nagu oleks mõjunud aga kas see ei ole enesepettus? Tänan vastuse eest!
Migreeni profülaktikaks on mittemedikamentoossetest soovitustest teada regulaarne füüsiline aktiivsus, töö ja puhkeaja reguleerimine ning piisav uni, naistel hormonaalsete nihete regulatsioon. Ka dieet on saanud paljude uuringute objektiks. Põhilised migreeni provotseerivad toiduained on tsitruselised, juust ja piimatooted ning ka alkohol.
Aspartaam (suhkruasendaja) ja naatriumglutamaat on ka teadusuuringutes leidnud valu tekitajatena kinnitust. Amiinidest türamiin, mida leidub juustus, võib soodustada migreeni neil, kel esineb defekt antud aminohappe ainevahetuses. Fenüületüülamiini leiame me šokolaadis, kuid selle aine migreenitekitamise teaduspõhisus on puudulik.
Paljud teavad, et punast veini tuleks vältida, kuid pole täpselt teada, mis mehhanismiga valu tekib.
Migreeni kannatav inimene peaks proovima ise pidada valu-toidupäevikut, mis aitaks leida individuaalsed toiduained, mis võiksid provotseerida migreeni teket. Seda olete Teie ka teinud ning kuigi väga kindlat kinnitust pole toidu-valu seosele üldiselt leitud, ütlevad ka peavalu korüfeed, et individuaalses plaanis on nähtud päris head efekti. Seega julgustan Teid jätkama. Kuid tasakaalustatud toitumine ning kindlasti mitte mõne toiduainete grupi täielik vältimine võiks olla lõpptulemus (piimatoodetest saadav kaltsium!). Kindlasti ei tohi eineid vahele jätta, sest hüpoglükeemia on teada-tuntud valuvallandaja. Ja mainin ka seda, et tegelikult on suurepärane, et hoo raviks mõjub Teile ibuprofeen. See on suhteliselt ohutu, kättesaadav ning odav ravim.